钦定古今图书集成/方舆汇编/边裔典/第100卷
## 钦定古今图书集成/方舆汇编/边裔典/第100卷

| 钦定古今图书集成 方舆汇编 第一百卷 |

| |

钦定古今图书集成方舆汇编边裔典

第一百卷目录

琉球部汇考一

隋〈炀帝大业二则〉

宋〈孝宗淳熙一则〉

元〈世祖至元二则　成宗元贞一则〉

明〈太祖洪武十一则　惠宗建文一则　成祖永乐九则　仁宗洪熙一则　宣宗宣德二

则　英宗正统三则　代宗景泰三则　英宗天顺一则　宪宗成化五则　孝宗弘治三则

武宗正德二则　世宗嘉靖九则　穆宗隆庆一则　神宗万历六则　熹宗天启一则

愍帝崇祯二则〉

皇清〈顺治三则　康熙十三则〉

琉球部汇考二

明一统志〈琉球山川考〉

琉球使略〈颁赐国王　颁赐王妃　颁赐祭品〉

图考〈二则〉

琉球部艺文〈诗〉

送高肃卿使琉球　　　　　明应天桂

琉球部纪事

边裔典第一百卷

隋

### 炀帝大业三年遣朱宽使于琉球

按“隋书”“炀帝本纪”：大业三年三月，遣羽骑尉朱宽使
于琉球国。按琉求本传：琉求国居海岛之中，当建
安郡东，水行五日而至。土多山洞。其王姓欢斯氏，名
渴剌兜；不知其由来有国代数也。彼王人呼之为可
老羊，妻曰多拔荼，所居曰波罗檀洞。壍栅三重，环以
流水，树棘为藩。王所居舍，其大一十六间，雕刻禽兽。
多斗镂树，似橘而叶密，条纤如发然下垂。国有四、五
帅，统诸洞。洞有小王。往往有村，村有鸟了帅，并以善
战者为之。自相树立，理一村之事。男女皆以白纻绳
缠发，从项后盘绕至额。其男子用鸟羽为冠，装以珠
贝，饰以赤毛，形制不同。妇人以罗纹白布为帽，其形
正方，织斗镂皮，并杂色纻及杂毛以为衣，制裁不一，
缀毛垂螺为饰，杂色相间，下垂小贝，其声如珮。缀铛
施钏，悬珠于颈，织藤为笠，饰以毛羽。有刀槊、弓箭、剑
铍之属。其处少铁，刃皆薄小，多以骨角辅助之。编纻
为甲，或用熊豹皮。王乘木兽，令左右轝之而行，导从
不过数十人。小王乘机，镂为兽形。国人好相攻击，人
皆骁健善走，难死而耐创。诸洞各为部队，不相救助。
两阵相当，勇者三五人，出前跳噪，交言相骂，因相击
射。如其不胜，一军皆走，遣人致谢，即共解和，收取斗
死者，共聚而食之。仍以髑髅，将向王所，王则赐之以
冠，使为队帅。无赋敛，有事则均税。用刑亦无常准，皆
临事科决，犯罪皆断于《鸟了》。帅不伏，则上请于王，王
令臣下共议定之。狱无枷锁，唯用绳缚。决死刑以铁
锥大如著，长尺馀，钻顶而杀之。轻罪用杖，俗无文字。
望月亏盈，以纪时节；候草药枯，以为年岁。人深目长
鼻，颇类于胡，亦有小慧。无君臣上下之节，拜伏之礼。
父子同床而寝，男子拔去髭鬓，身上有毛之处，皆亦
除去。妇人以墨黥手，为虫蛇之文。嫁娶以酒肴珠贝
为聘，或男女相悦，便相匹耦。妇人产乳，必食子衣。产
后以火自炙，令汗出，五日便平复。以木槽中暴海水
为盐，木汁为酢，酿米面为酒，其味甚薄。食皆用手。偶
得异味，先进尊者。凡有宴会，执酒者必待呼名而后
饮。上王酒者，亦呼王名。衔杯共饮，颇同突厥。歌呼蹋
蹄，一人唱，众皆和，音颇哀怨。扶女子上䏝，摇手而舞。
其死者气将绝，举至庭，亲宾哭泣相吊。浴其尸，以布
帛缠之，裹以苇草，亲土而殡，上不起坟。子为父者，数
月不食肉。南境风俗少异，人有死者，邑里共食之。有
熊罴豺狼，尤多猪鸡，无牛羊驴马。厥田良沃，先以火
烧而引水灌之。持一插，以石为刃，长尺馀，阔数寸而
垦之。土宜稻、“粱、𢇲、黍、麻、豆、赤豆、胡豆、黑豆等木，有枫、
栝、樟、松、楩、楠、杉、梓、竹、藤果药同于江表。”风土气候与
岭南相类。俗事山海之神，祭以酒肴。斗战杀人，便将
所杀人祭其神。或依茂树起小屋，或悬髑髅于树上，
以箭射之，或累石系幡，以为神主。王之所居，壁下多
聚髑髅以为佳。人间门户上必安兽头骨角。大业元
年，海师何蛮等，每春秋二时，天清风静，东望依希，似
有烟雾之气，亦不知几千里。三年，炀帝令羽骑尉朱
宽入海求访异俗，何蛮言之，遂与蛮俱往。因到琉求
国，言不相通，掠一人而返。

大业六年，武贲郎将陈棱等汎海击琉求国，俘其男
女万馀人以归。

按《隋书炀帝本纪》：“六年二月，武贲郎将陈棱、朝请大
夫张镇周击琉求，破之，献俘万七千口，颁赐百官。”
按《琉求本传》：“明年帝复令宽慰抚之，琉求不从，宽取
其布甲而还。时倭国使来朝，见之曰：‘此夷邪久国人
所用也’。”帝遣武贲郎将陈棱、朝请大夫张镇周率兵
自义安浮海击之，至高华屿，又东行二日至。“鼊屿，

走之。至其都，频战皆败，焚其宫室，虏其男女数千人，
载军实而还，自尔遂绝。”按《陈棱传》，“棱大业三年拜
武贲郎将。后三岁，与朝请大夫张镇周，发东阳兵万
馀人，自义安汎海击琉求国，月馀而至。琉求人初”见
船舰，以为商旅，往往诣军中贸易。棱率众登岸，遣镇
周为先锋，其主欢斯渴剌兜遣兵拒战，《镇周》频击破
之。棱进至《低没檀》洞，其小王《欢斯老模》率兵拒战，棱
击败之，斩老模。其日雾雨晦冥，将士皆惧。棱刑白马
以祭海神，既而开霁，分为五军，趣其都邑。渴剌兜率
众数千逆拒，棱遣镇周右先锋击走之。棱乘胜逐北
至其栅，渴剌兜背栅而阵，棱尽锐击之，从辰至未，苦
斗不息。渴剌兜自以军疲，引入栅。棱遂填壍攻破其
栅，斩渴剌兜，获其子《岛槌》，虏男女数千而归。帝大悦，
进棱位右光禄大夫，武贲如故。